ལྷག་པར་ཕྱི་ལོ་༡༩༡༡ལོར་རྒྱ་མིས་ཕྱིའི་རྒྱལ་པོ་མན་ཇུ་གོང་མ་མཐར་སྐྲོད་བཏང་སྟེ་རང་ཉིད་ལ་རང་གི་རྒྱལ་ཁབ་ཀྱི་བདག་དབང་ཐོབ་རྗེས་ཀྱི་བོད་དང་།རྒྱ་ནག་གཉིས་ཀྱི་འབྲེལ་བ་དང་།བདག་དབང་གི་གནས་སྟངས་ལ་བལྟ་དགོས་པ་ཡིན།རྒྱལ་ཁབ་གང་ཞིག་གི་ལོ་རྒྱུས་ལ་བལྟས་ཀྱང་ཁྱིམ་མཚེས་རྒྱལ་ཁབ་ཐོག་བདག་དབང་ཡོད་ཅེས་བརྗོད་རྒྱུའི་གཞི་རྩ་ཕྲན་བུ་ཚང་མར་མཐོང་རྒྱུ་ཡོད།ཡིན་ནའང་རྒྱུ་མཚན་དེ་འདྲ་བཤད་ན་དེ་ནི་རྒྱལ་སྤྱིའི་ཁྲིམས་དང་།ལུགས་སྲོལ་གྱི་ཐོག་ནས་ཁས་ལེན་བྱེད་མི་ཐུབ་པ་ཞིག་རེད།རྒྱ་གཞུང་ནས་དུས་རབས་ཉི་ཤུ་པའི་དཀྱིལ་ཙམ་གྱི་བོད་ཀྱི་གནས་བབ་དྲིལ་བསྒྲགས་བྱེད་རྒྱུ་འགེབས་ཐབས་བྱེད་ཀྱི་ཡོད།དེའི་རྒྱུ་མཚན་ནི་ཕྱི་ལོ་༡༩༡༡ལོར་མན་ཇུའི་དམག་དཔུང་བོད་ནས་མཐར་སྐྲོད་བཏང་བ་ནས་ཕྱི་ལོ་༡༩༥༩ལོར་བོད་ས་ཡོངས་རྫོགས་རྒྱ་དམར་ནས་བཙན་བཟུང་མ་བྱས་བར་བོད་ལ་རྒྱ་ནག་གི་དབང་ཤུགས་གནས་ཡོད་པ་ཁུངས་སྐྱེལ་བྱེད་ཐབས་གང་ཡང་མེད་པ་དང་།བོད་རང་དབང་རང་བཙན་དུ་གནས་པའི་ཁུངས་སྐྱེལ་ཤིན་ཏུ་མང་པོ་ཡོད་པ་དེ་དག་འཛམ་གླིང་ཁྲིམས་དོན་མཁས་པ་དང་།བོད་རྒྱའི་སྐོར་ཞིབ་འཇུག་གནང་མཁན་མཁས་པ་ཁག་གིས་ཁས་ལེན་བྱེད་ཀྱི་ཡོད་པས་ཡིན།